Nordea har tidligere erkendt, at man i 2006 og 2007 var involveret i spekulative aktiehandler for at få udbetalt udbytteskatterefusion i Schweiz.

Nu viser dokumenter, som Børsen har fået fat i, at banken også i 2008 forsøgte sig med en lignende manøvre.

Denne gang dog via en fond, der blev oprettet til lejligheden igennem en kapitalforening administreret af Nykredit.

Hos Nordea erkender risikochef Julie Galbo, at det var en fejl. Hun siger, at banken fortryder at have handlet på en måde, som man troede var lovlig.

- Man har været meget opmærksomme på, hvad der var den skarpe juridiske opfattelse, og ikke hvad der var det rigtige at gøre.

- Der er vi et andet sted i dag, siger hun til avisen.